Hohokum - Anmeldelse - Hohokum - Anmeldelse | Danmark
Hohokum - Anmeldelse
af Jacob G. Dinesen
Playstation-ejere har tidligere haft rig mulighed for at nyde nogle af spilmediets mere alternative og skæve afstikkere såsom Flower, Journey og The Unfinished Swan. Hohokum sætter dog en ny standard for det obskure, og man bliver ofte i tvivl om hvorvidt det overhovedet kan kaldes for et spil.
Man spiller som en én-øjet psykedelisk laser-ål der navigeres gennem mere eller mindre abstrakte verdener i alle regnbuens farver. Disse verdener er beboet af små væsener der skal hjælpes på den ene eller den anden måde. Ofte skal de flyttes til et bestemt sted eller have diverse objekter bragt til dem. Mange af opgaverne der skal udføres er dog uden logik, og ofte består selve gameplayet i at udforske banerne og prøve sig frem i blinde. Nogle af Hohokums universer fremstår så abstrakte at de mest af alt minder om en interaktiv load-screen, og man må af og til væbne sig med tålmodighed. Man er næsten konstant i tvivl om hvad målet er, så som spiller skal man helst kunne slippe kontrollen og lade sig flyde med ind i de bizarre universer, som alle er tilgængelige fra starten. Fra spillets ”over-verden” har man adgang til et udpluk af verdenerne, men derudover er resten forbundet i et forvirrende virvar af portaler - det virker næsten som om det er meningen at man skal fare vild, og det handler derfor om udforskning for udforskningens skyld.
Det er helt klart æstetikken der binder denne pakke sammen og giver en lyst til at gå på opdagelse. Alle linjer står kniv-skarpt og den vektor-lignende streg kommer til live gennem en farve-palette der får dit tv til at gløde. Det er bestemt smukt, og de små charmerende animationer puster liv i figurerne og emmer af barnlig begejstring. Men en ligeså vigtig del er lydsiden, der elegant akkompagnerer det visuelle med livlige elektroniske rytmer som for det meste sidder lige i skabet når det kommer til at skabe atmosfære og stemning. Når ens laser-ål rammer træer, svampe eller lignende bliver der afspillet lydeffekter som harmonerer perfekt med musikken, og efterlader en med følelsen af at man bidrager til den i forvejen fantastiske lydside. Visse områder er endda specifikt designet så de lægger op til en lille 'jam-session'. Det er langt fra et spil der presser Sonys nyeste maskine, men det kompromisløse kunstneriske udtryk brænder sig ind på hornhinden.
For de spillere der ønsker en lidt mere traditionel tilfredsstillelse er der en håndfuld collectibles der kan opsamles. Dette giver lidt mere content, men alt i alt er der ikke mere end et par timer i en gennemspilning – hvilket er acceptabelt når man har at gøre med en download titel til 99 kr..
Hohokum er helt sit eget, og det vil være dit temperament som gamer der definerer oplevelsen. Jeg er ikke i tvivl om at det løse spildesign og manglen på deciderede udfordringer vil afskrække rigtig mange spillere – for andre vil det dog være netop her spillets charme ligger. Det skal tages som en alternativ oplevelse der minder mere om en digital ”pop-op-bog” end et reelt computerspil, og man skal til tider være bevæbnet med tålmodighed og en lyst til at udforske - både spillets samt spilmediets rammer.
DommenHohokum skal tages som en alternativ oplevelse der minder mere om en digital ”pop-op-bog” end et reelt computerspil, og man skal til tider være bevæbnet med tålmodighed og en lyst til at udforske – både spillets samt spilmediets rammer.
Hohokum på PlayStation 4
Hohokum skal tages som en alternativ oplevelse der minder mere om en digital ”pop-op-bog” end et reelt computerspil, og man skal til tider være bevæbnet med tålmodighed og en lyst til at udforske – både spillets samt spilmediets rammer.RT
Jacob G. Dinesen 22. august 2014
+Lyd og grafik går smukt op i en højere enhed
+Unik oplevelse
+Finurlige verdener med sjove indbyggere
-Kan til tider virke frustrerende ulogisk